<https://galateni.net/forum/topic/15959-drum-renovat-de-vega-ca-dupa-bombardament/>
<http://schema.org/text>
"Drum renovat de Vega, ca după bombardament \nDJ 392 Pecineaga - Amzacea - un drum (atenţie!) renovat la sfârşitul anului trecut de Consiliul Judeţean Constanţa căruia nu a avut cum să-i expire încă perioada de garanţie (de viaţă) arată, în mod şocant, ca după război! Deşi drumul este avariat încă din luna mai, Regia Judeţeană de Drumuri şi Poduri, în calitate de administrator al drumului, Consiliul Judeţean Constanţa - finanţatorul reabilitării şi constructorul SC Vega 93 Galaţi - contractorul lucrării nu au refăcut tronsonul de drum puternic deteriorat nici la această dată! \nLa sfârşitul anului trecut, Consiliul Judeţean Constanţa a finalizat reabilitarea DJ 392, pe o distanţă de aproximativ 11 kilometri. La jumătate de an de la terminarea lucrării, aproximativ patru kilometri din drum arată ca după bombardament, iar alţi doi kilometri au început, de asemenea, să se deterioreze. Pe cei patru kilometri de drum puternic deterioraţi, în mod neaşteptat, întreg asfaltul s-a umflat şi a crăpat. Pentru şoferii care nu au aflat încă de drumul-catastrofă ce face legătura între Pecineaga şi Amzacea, tranzitarea acestuia reprezintă o adevărată capcană. Motivul? La ieşirea din Pecineaga şi la intrarea în Amzacea se circulă încă fără probleme, iar şoferii nu au cum să-şi închipuie că porţiunea de tronson intermediară este impracticabilă, asfaltul fiind făcut bucăţele. Încă din luna mai, drumul reprezintă un real pericol pentru autovehiculele care-l tranzitează. Cu toate acestea, RAJDP, CJC şi constructorul nu s-au grăbit să-l refacă. \n \n... \nConstructorul nu ştie când va fi refăcut drumul  \nDirectorul general al SC Vega 93 Galaţi, Doru Chiper, nu ştie data precisă când va fi refăcut drumul, deşi acesta este avariat încă din luna mai! „Ieri (n.r. miercuri, 24 iulie) a fost trimisă în teren o echipă a proiectantului pentru a recolta probe şi pentru a găsi o soluţie. Cei de la SC Euro Proiect SRL Focşani vor face analizele necesare pentru a determina ce s-a întâmplat. Probele vor fi duse la Institutul de Cercetări şi Proiectări Bucureşti şi imediat ce vom avea un rezultat, apreciez că trei săptămâni sunt suficiente pentru refacerea lucrării\", a explicat directorul general al SC Vega 93 Galaţi. Întrebat de ce lucrarea are doar 18 luni garanţie, un termen atât de scurt, Doru Chiper a încercat să ne convingă de faptul că „cele 18 luni constituie garanţia de bună executare şi nu termenul de durată al lucrării\" (?!). Cum explică constructorul faptul că porţiunea de drum avariată încă din luna mai nu a fost refăcută până acum? Doru Chiper a declarat că în luna mai s-a aflat pe teren o altă echipă de intervenţie pentru a îndepărta stratul de asfalt deteriorat. Ce s-a întâmplat de atunci până astăzi, de ce nu a fost remediată situaţia din luna mai până în prezent, au fost două întrebări la care nu am putut afla un răspuns de la directorul general al SC Vega 93 Galaţi. Doru Chiper a ţinut să reafirme că săptămâna acesta (la aproape două luni distanţă de la prima deplasare în teren) o nouă echipă de intervenţie a fost trimisă în teren, de data aceasta pentru a stabili cum a fost posibilă deteriorarea asfaltului. \n... \nziuaconstanta.ro \n"
<https://galateni.net/forum/topic/15959-drum-renovat-de-vega-ca-dupa-bombardament/>